**Ngohe Aromatawai: Tōku reo, tōku māpihi maurea**

**Paerewa Paetae Tikanga ā-Iwi 91761:** Te tūhura i ngā take e pāpā ana ki te oranga tonutanga o te reo Māori

Aronga: Tikanga ā-Iwi 2.4A v1

Whiwhinga: 4

Te Horopaki

*Tōku reo, tōku ohooho*

*Tōku reo, tōku māpihi maurea*

*Tōku reo, tōku whakakai marihi*

Ko te reo te tūāpapa me te tuanui o te whare kōrero. E ora ai te Māori me ora te reo. Me aha kia ora tonu ai?

Ko tā tēnei aromatawai he tūhura i ngā momo take o te wā e pāpā ana ki te oranga tonutanga o tō tātou nei reo rangatira, waihoki, i ngā rautaki e whanake tonu ai te reo.

Ko te hanga o tēnei aromatawai he kōrero e whakapuaki ana i ngā kitenga i tō mahi tūhura i te kaupapa.

Ka aromatawaingia tāu arotake i ngā take e pāpā ana ki te oranga tonutanga o te reo Māori me te kounga o tāu tātari i ngā rautaki whakarauora i te reo Māori.

Hei Mahi

Tūhuratia kia rua ngā rōpū e pāpā nei ki te oranga tonutanga o te reo. Koia nei ētahi e whakaawe ana i te hauora o te reo hei whakaarotanga māu:

* te kōhanga reo, ngā kura kaupapa Māori, ngā kura ā-iwi, ngā wānanga
* a Whakaata Māori me ngā teihana reo irirangi Māori
* ngāi Māori me Tauiwi
* te Kāwanatanga
* Te Taura Whiri i te Reo Māori me Te Mātāwai
* ngā iwi
* Te Matatini.

Ehara i te mea me ū ki tēnei rārangi nei, he tauira noa iho. Mā te kaiako koe e ārahi kia tautuhia ngā take e hiranga ana ki tō hapū, ki tō iwi, otirā, ki te taiao.

He aha ngā rautaki e ora ai te reo? He aha ngā whakahaerenga i roto i te ao Māori, i roto i tō iwi, i tō hapū, otirā i tō whānau e whakaatu ana i te ngana o te tangata ki te whakarauora i te reo Māori? Tautohungia kia kotahi te rautaki hei tūhura māu.

Kia kaha koe ki te titiro ki tō taiao, kei reira pea tētahi tino rautaki hei tūhura māu.

Ko tētahi wāhanga o te mahi tūhura ko te tukanga rangahau. Me whakarite e koe ō kitenga kia parahau ai i ōu nā whakaaro hei taunaki i tō kōrero. Waihoki, me rapu e koe ngā rangahau tika hei taunaki i tō kōrero: ō tāngata, ō kōrero, ō ipurangi, ō puna, aha atu, aha atu.

Taunakitanga: Tikanga ā-Iwi 91761 Tōku reo, tōku māpihi maurea

|  |  |  |
| --- | --- | --- |
| Taunakitanga mō te Paetae | Taunakitanga mō te Kaiaka | Taunakitanga mō te Kairangi |
| * Ka whakaahua i ngā take e pāpā ana ki te oranga tonutanga o te reo Māori. * Ka tautohu i ētahi rautaki whakarauora i te reo Māori.   *Hei tauira:*   * *Kua tūhuratia ngā take.* * *Kua arohaehaetia ngā take hei whakaahua i ngā pāpātanga o ia take ki te oranga tonutanga o te reo.* * *Kua tautohu i ētahi rautaki.* * *Kua whakaahua i ōna āhuatanga hei whakapuaki i ōna pānga ki te oranga tonutanga o te reo.* * *Kua parahautia ngā kitenga ki ētahi raraunga.* | * Ka whakamārama i ngā take e pāpā ana ki te oranga tonutanga te reo Māori. * Ka tātari i ētahi rautaki whakarauora i te reo Māori.   *Hei tauira:*   * *Kua tātaritia ngā take hei whakamārama i ngā pāpātanga o ia take ki te oranga tonutanga o te reo.* * *Kua tautohu i ētahi rautaki.* * *Kua whakamārama i ōna āhuatanga hei whakapuaki i ōna pānga ki te oranga tonutanga o te reo.* * *Kua parahautia ngā kitenga ki ētahi raraunga.* * *Kua āta whakamahi i tētahi tukanga rangahau.* | * Ka arotake i ngā take e pāpā ana ki te oranga tonutanga o te reo Māori * Ka marohi i tētahi rautaki whakarauora i te reo Māori me te āta taunaki i ngā whakaaro.   *Hei tauira:*   * *Kua arotake i ngā take hei whakapuaki i ngā pāpātanga o ia take ki te oranga tonutanga o te reo. Ka pūrangiaho te kite i ngā hononga.* * *Kua whiriwhiri i tētahi rautaki hei marohi.* * *Kua whakamārama i ōna āhuatanga hei whakapuaki i ōna pānga ki te oranga tonutanga o te reo. Ka pūrangiaho te kite i ngā hononga.* * *Kua parahautia ngā kitenga ki ngā taunaki.* * *Kei te tika ngā rautaki rangahau.* |